Līgums Nr. LNP/2.13.1.2/25/11
Par 1. iepirkuma daļu “Ārējās vides pielāgošana personām ar funkcionāliem traucējumiem izbūvējot ratiņkrēslu pacēlāju daudzdzīvokļu ēkas kāpņu telpā dzīvoklim Rīgas ielā 65 - 18, Līvānos, Līvānu novadā”

	Līvānos
	Datums skatāms laika zīmogā


Līvānu novada pašvaldība, reģistrācijas Nr. 90000065595, juridiskā adrese Rīgas iela 77, Līvāni, Līvānu novads, LV-5316, tās izpilddirektora Alda Džeriņa personā, kurš rīkojas pamatojoties uz Pašvaldību likumu un Līvānu novada pašvaldības nolikumu, turpmāk – Pasūtītājs, no vienas puses, un

SIA “DEFASS-D”, reģistrācijas Nr. 40003217833, juridiskā adrese: 1.pasažieru  iela 12a, Daugavpils, LV-5401, tās valdes locekļa Sergeja Nazarova personā, kurš rīkojas pamatojoties uz statūtiem, turpmāk – Izpildītājs, no otras puses, kas gan kopā, gan atsevišķi, turpmāk – Puse/Puses, pamatojoties uz iepirkuma “Projektēšanas, t.sk. autoruzraudzības pakalpojumi un būvdarbu veikšana projekta “Atbalsta pasākumu cilvēkiem ar invaliditāti mājokļu vides pieejamības nodrošināšana Līvānu novadā” ietvaros” ar id. Nr. LNP 2025/2, turpmāk – Iepirkums, rezultātu, un Izpildītāja Iepirkumā iesniegto piedāvājumu, turpmāk – Piedāvājums, Iepirkuma 1. daļā “Ārējās vides pielāgošana personām ar funkcionāliem traucējumiem izbūvējot ratiņkrēslu pacēlāju daudzdzīvokļu ēkas kāpņu telpā dzīvoklim Rīgas ielā 65 - 18, Līvānos, Līvānu novadā” noslēdz sekojoša satura līgumu, turpmāk – Līgums:

1. Skaidrojums par Līgumā lietotajiem terminiem un saīsinājumiem

1.1. Projekts – būvniecības ieceres dokumentācija objektam “Ārējās vides pielāgošana personām ar funkcionāliem traucējumiem izbūvējot ratiņkrēslu pacēlāju daudzdzīvokļu ēkas kāpņu telpā dzīvoklim Rīgas ielā 65 - 18, Līvānos, Līvānu novadā.”

1.2. Tehniskā specifikācija – Pasūtītāja izvirzītais darba uzdevums (Līguma 1.pielikums), teksta, attēlu un grafisko dokumentu kopums, kas detalizētāk formulē būvniecības ieceri un Pasūtītāja mērķus.

1.3. Objekts – būvobjekts atbilstoši izstrādātājam Projektam 
1.4. Darbs/(-i)/Būvdarbi – ar Projekta izstrādi saistītie darbi, tai skaitā autoruzraudzības nodrošināšana ( ja piemērojams ) un būvdarbi saskaņā ar izstrādāto Projektu.

1.5. Būvdarbu vieta (būvlaukums, objekts, būvobjekts) - būvdarbu tiešās izpildes vieta. 
1.6. Dienas – kalendārās dienas.

1.7. Apakšuzņēmējs – Izpildītāja nolīgta persona vai savukārt tās nolīgta persona, kura veic būvdarbus vai sniedz pakalpojumus iepirkuma Līguma izpildei.
1.8. Līgumcena - kopējā samaksa par Līguma izpildi, saskaņā ar Līguma 4.1. punktu, kurā ietverti visi piemērojamie nodokļi, izņemot pievienotās vērtības nodokli;

1.9. Defekts – trūkums, iestrādes bojājums, nepilnība, t.sk ilgmūžības un noturības nepilnība, funkciju traucējums u.c. Darbu defekti. Defekti Līguma izpratnē ir tostarp, bet ne tikai kļūdas, nepilnības, neatbilstības Projekta dokumentācijā un/vai nekvalitatīvi veikts Darbs, Līguma noteikumiem neatbilstoši materiāli un/vai Darbi,  un/vai citādi Darbu defekti (tostarp vizuāli) u.tml.
1.10. PVN – pievienotās vērtības nodoklis, kas tiek aprēķināts un maksāts atbilstoši normatīvo aktu prasībām.

1.11. BIS - Būvniecības informācijas sistēma.
2. Līguma priekšmets

2.1. Pasūtītājs pasūta un Izpildītājs apņemas ar saviem spēkiem, tehniskajiem līdzekļiem un materiāliem izstrādāt un nodot Projektu, veikt autoruzraudzību ( ja piemērojams ) izstrādātajam Projektam un veikt Būvdarbus, un veikt iebūvējamo iekārtu (ja attiecināms) piegādi, uzstādīšanu un montāžu saskaņā ar Izpildītāja Piedāvājumu iepirkumā, Līguma noteikumiem (ieskaitot tā pielikumus) un Latvijas Republikas normatīvajiem aktiem, kas reglamentē un ir attiecināmi uz Līgumā noteikto Darbu veikšanu.

2.2. Līguma priekšmetā ietilpst visu nepieciešamo valsts un pašvaldības iestāžu un/ vai institūciju atļauju un saskaņojumu saņemšana, kā arī uzmērīšanas darbi, kuru saņemšanu/ veikšanu nodrošina Izpildītājs. 

2.3. Ar šī Līguma noslēgšanu Izpildītājs apliecina, ka viņš ir iepazinies ar “Tehnisko specifikāciju/ Darbu uzdevumu” (1.pielikums), un tam ir skaidrs veicamo Darbu apjoms.

2.4. Līgums tiek realizēts projekta “Atbalsta pasākumu cilvēkiem ar invaliditāti mājokļu vides pieejamības nodrošināšana Līvānu novadā” - projekta Nr. Nr. 3.1.2.1.i.0/2/24/I/CFLA/017, ietvaros.

3. Līguma izpildes termiņi

3.1. Līgums stājas spēkā ar tā abpusējas parakstīšanas dienas un ir spēkā līdz tajā nolīgto saistību pilnīgai izpildei.

3.2. Izpildītājs visus Darbus veic ne ilgāk kā 12 nedēļās no Līguma spēkā stāšanās dienas, no kuriem:
3.2.1. Projektēšanas Darbiem atvēlētais termiņš ir ne ilgāks kā sešas nedēļas no  Līguma spēkā stāšanās dienas, tai skaitā ar Projekta saskaņošanu atbildīgajās iestādēs;
3.2.2. Būvdarbiem atvēlētais termiņš ir ne ilgāks kā 6 (sešas) nedēļas no atzīmes saņemšanas par būvdarbu uzsākšanas nosacījumu izpildi līdz objekta pieņemšanai ekspluatācijā.
3.3. Visu Darbu pabeigšanas galīgais termiņš nedrīkst būt ilgāks kā līdz 2025.gada31.oktobrim. 

3.4. Projekta izstrāde tiek uzsākta nekavējoties pēc Līguma stāšanās spēkā.
3.5. Darbu izpildes gala termiņš, kas norādīts Līguma 3.2. punkta apakšpunktos, var tikt pārcelts, ja Darba uzsākšana kavēšanās iestājusies no Izpildītāja vai Pasūtītāja neatkarīgu iemeslu dēļ, vai to prasa citi objektīvi apstākļi, kas saistīti ar Darbu specifiku.
3.6. Darbu izpildes termiņa pagarināšanai par objektīvu pamatojumu nav uzskatāmi, šādi gadījumi, kas tai skaitā un ne tikai ir: 
3.6.1. Līgumā iesaistīto personu darbnespēja vai prombūtne;
3.6.2. valstī noteiktās svētku dienas.
3.7. Darbu izpildes termiņa pagarinājuma apmēram (ilgumam) ir jābūt objektīvi pamatotam un pēc iespējas atbilstošam notikušajam kavējumam vai attiecīgi papildus Līgumā nenoteikto Darbu izpildei vajadzīgajam laikam.
3.8. Līguma izpildes termiņa pagarināšana nevar notikt automātiski. Līguma izpildes gaitā Puses dokumentē apstākļus, kuri ir par pamatu Līguma izpildes termiņa pagarināšanai, un vajadzības gadījumā savlaicīgi vienojas par termiņa pagarinājumu atbilstoši Līguma noteikumiem.
4. Līgumcena un norēķinu kārtība

4.1. Par Līguma 2.1.apakšpunktā noteikto savlaicīgu un kvalitatīvu Darbu izpildi, tai skaitā Projekta izstrādi, Pasūtītājs maksā Izpildītājam EUR 12777.60 ( divpadsmit tūkstoši septiņi simti septiņdesmit septiņi euro, 60 centi ) bez 21 % PVN, kas sastāv no:
4.1.1. Līgumcenas daļas par projekta izstrādi – EUR 1600.00 ( viens tūkstotis seši simti euro, nulle centi );
4.1.2. Līgumcenas daļas par būvdarbiem – EUR 11177.60 ( vienpadsmit tūkstoši viens simts septiņdesmit septiņi euro, sešdesmit centi );
4.2. PVN tiek aprēķināts un maksāts atbilstoši Latvijas Republikā spēkā esošo normatīvo aktu prasībām.

4.3. Pasūtītājs apmaksu veic sekojošā kārtībā:

4.3.1. Līguma 4.1.1. punktā minēto Līgumcenas daļu Pasūtītājs apmaksā pēc Projekta izstādes darbu pabeigšanas saskaņā ar normatīvo aktu prasībām.

4.3.2. Līguma 4.1.2. punktā minēto Līgumcenas daļu Pasūtītājs maksā pa daļām, saskaņā ar Izpildītāja, ne vēlāk kā līdz kārtējā mēneša 10. datumam iesniegto aktu par iepriekšējā periodā faktiski izpildītajiem Darbiem (ikmēneša darbu izpildes aktu). Pasūtītājs pārbauda Izpildītāja iesniegto aktu 10 (desmit) darbdienu laikā pēc tā saņemšanas, to apstiprina vai kopā ar rīkojumu veikt labojumus atdod Izpildītājam, ja starp pusēm rodas strīds par labojumu pamatotību, puses piesaista ekspertu. Ikmēneša darbu izpildes aktu  par pēdējā mēnesī izpildītajiem būvdarbiem Būvinženieris apstiprina 7 (septiņu) dienu laikā pēc Darba kvalitātes novērtēšanas.
4.4. Līgumcenā, Līguma izpildes laikā ir nemainīga, un tajā ir iekļautas visas Izpildītāja ar Darbu veikšanu saistītās izmaksas, nodevas un nodokļi, izņemot PVN, kā arī visas ar to netieši saistītās izmaksas.

4.5. Par Līgumcenas palielināšanas pamatu no Izpildītāja puses nevar tikt uzskatītas jebkādas atsauces uz nepilnīgi veiktiem aprēķiniem Piedāvājumā, kā arī, pamatojoties uz jebkuriem citiem apstākļiem, ar kuriem profesionāli jārēķinās Izpildītājam, izpildot Līgumu.

4.6. Izpildītājs sagatavojot rēķinu, tajā norāda Pasūtītāja Līguma numuru, Līguma noslēgšanas datumu, Līguma priekšmeta atšifrējumu, pretējā gadījumā Pasūtītājs nav atbildīgs par rēķina nesavlaicīgu samaksu un tas tiek atbrīvots no zaudējumu atlīdzināšanas un līgumsoda pienākuma. Izpildītājs rēķinus nosūta uz Līvānu novada pašvaldības e-adresi: EREKINS@90000065595 PDF un XML formātos.
4.7. Pasūtītājs visus Līgumā minētos maksājumus veic 20 (divdesmit) darbdienu laikā pēc atbilstoša maksājumu pamatojoša dokumenta saņemšanas dienas.
4.8. Par Līgumā noteikto maksājumu samaksas brīdi tiek uzskatīts datums, kurā Pasūtītājs iesniedzis attiecīgu maksājumu izpildei bankā.
4.9. Līguma darbības pirmstermiņa izbeigšanas gadījumā Puses veic galējo norēķinu par faktiski izpildītajiem un Pasūtītāja pieņemtajiem Darbiem 20 (divdesmit) darbdienu laikā no dienas, kad Puses ir parakstījušas nodošanas un pieņemšanas aktu par faktiski izpildītajiem Darbiem, ja Izpildītājs ir iesniedzis Līguma noteikumiem atbilstošu rēķinu. Ja Pušu starpā līdz Līguma izbeigšanas dienai pastāv strīds par faktiski izpildītajiem Darbiem (tai skaitā par to apjomiem), aktā par faktiski izpildītajiem Darbiem iekļauj tikai tos faktiski izpildītos Darbus, par kuru izpildi Pusēm nav domstarpību.

4.10. Finansējuma trūkuma dēļ Pasūtītājam ir tiesības apturēt Darbu izpildi. Darbu apturēšanas gadījumā Darbu veic grozījumus Līgumā un tā pielikumos, ja nepieciešams. Pasūtītāja tiesības apturēt Darbu izpildi nav uzskatāmas par Pasūtītāja vainu un nevar būt par pamatu Izpildītājam prasīt no Pasūtītāja jebkādu kompensāciju vai līgumsodu.
5. Izpildītāja PIENĀKUMI un tiesības
5.1. Izpildītāja vispārīgie pienākumi:

5.1.1. veikt Darbus augstā kvalitātē un atbilstoši Līguma, Līguma pielikumu un spēkā esošo normatīvo aktu prasībām;
5.1.2. nodrošināt, ka Darbus veic kvalificēti un attiecīgajā jomā sertificēti speciālisti, kuru kvalifikācija atbilst normatīvo aktu prasībām;

5.1.3. veikt Darbus, izmantojot kvalitatīvus un ar Pasūtītāju saskaņotus materiālus, kā arī ievērot Tehniskās specifikās prasības, Pasūtītāja norādījumus, normatīvo aktu un materiālu ražotāju noteikto tehnoloģiju prasības;

5.1.4. sniegt Pasūtītājam nepieciešamo informāciju par Darbu izpildes gaitu;
5.1.5. nepieciešamības gadījumā precizēt Tehnisko specifikāciju, iepriekš rakstiski saskaņojot ar Pasūtītāju;

5.1.6. norādīt Pasūtītājam un, saskaņojot ar Pasūtītāju, veikt attiecīgus labojumus, kā arī atrast normatīviem aktiem un Pasūtītāja vajadzībām atbilstošus risinājumus, ja Tehniskajā specifikācijā ir kādas nesaistes vai kā citādi uzlabojamas norādes, paredzētie risinājumi un iekārtas;

5.1.7. nodrošināt Objekta specifikai vizuāli, tehniski, ekonomiski un racionāli labāko būvniecības ieceres risinājumu;

5.1.8. labot Izpildītāja Projektā atklātās neatbilstības uz sava rēķina Pasūtītāja noteiktajā termiņā, kas nav garāks par 5 (piecām) darbdienām;
5.1.9. ne retāk kā 1 (vienu) reizi 2 (divās) nedēļā (vai pēc vienošanās ar Pasūtītāja pārstāvi – retāk) organizēt, vadīt un protokolēt Izpildītāja un Pasūtītāja pārstāvju kopīgas sanāksmes, t.sk. attālinātā režīmā caur interneta vidi, kurās tiek risināti ar Līguma saistību izpildi saistītie jautājumi. Protokolā fiksētie lēmumi un norādījumi Izpildītājam ir saistoši. Izpildītājs nodrošina operatīvu protokola parakstīšanu no Izpildītāja un to personāla puses;

5.1.10. pēc Pasūtītāja pieprasījuma nekavējoties, bet ne vēlāk kā 3 (trīs) darbdienu laikā, iesniegt ar Darbu izpildi saistītu informāciju un/vai dokumentāciju, tai skaitā, bet ne tikai izmantoto materiālu un iekārtu izpilddokumentāciju un kvalitāti apliecinošus dokumentus;
5.1.11. informēt rakstiski Pasūtītāju 2 (divu) darbdienu laikā par visiem apstākļiem, kas atklājušies Līguma izpildē un var radīt šķēršļus turpmākai tā kvalitatīvai un savlaicīgai izpildei;
5.1.12. saudzīgi izturēties pret Objektu, aprīkojumu, apakšzemes un virszemes inženierkomunikācijām, segumiem un visiem citiem priekšmetiem, kas neatkarīgi no to piederības atrodas Objektā, nenodarot tiem kaitējumu un zaudējumus Pasūtītājam.
5.1.13. nodrošināt Pasūtītājam, u.c. atbildīgo dienestu pārstāvjiem brīvu piekļūšanu Būvobjektam jebkurā Pasūtītājam vēlamajā laikā, nodrošinot iespēju jebkurā Darbu izpildes posmā, kā arī Darbu garantijas laikā pārbaudīt Izpildītāja Darbu un dokumentāciju, kas ir saistīta ar Darbu izpildi. 

5.1.14. savlaicīgi saņemt no valsts un pašvaldības iestādēm, kapitālsabiedrībām un trešajām personām visu Darbu izpildei nepieciešamo dokumentāciju, norādījumus, noteikumus, atļaujas, saskaņojumus, piekrišanas, apstiprinājumus, akceptus, uzziņas, licences u.tml., izmantojot BIS vai citus efektīvus dokumentu apmaiņas un apstrādes veidus;

5.1.15. patstāvīgi organizēt un kontrolēt savu nolīgto apakšuzņēmēju iesaisti Līguma izpildē. Norēķinus ar apakšuzņēmējiem Izpildītājs kārto patstāvīgi. Izpildītājs ir atbildīgs par apakšuzņēmēju veikumu tādā pat apmērā kā pats ir atbildīgs saskaņā ar Līgumu. Līgumos ar apakšuzņēmējiem iekļaut izpildīto Darbu pieņemšanas noteikumus atbilstoši  2022. gada 12. jūlija Ministru kabineta noteikumu Nr. 419 “Noteikumi par publisko būvdarbu līgumos obligāti ietveramajiem noteikumiem un to saturu” noteiktajai kārtībai, ja Izpildītājs Līguma izpildei ir piesaistījis apakšuzņēmējus
5.1.16. veikt citus šajā Līgumā, Līguma pielikumos vai spēkā esošajos normatīvajos aktos noteiktos pienākumus;

5.2. Izpildītāja pienākumi Projektēšanas darbu laikā:

5.2.1. apsekot Objektu dabā, veikt visus priekšizpētes, izpētes un sagatavošanas darbus, iegūt visu nepieciešamo informāciju un papildu dokumentāciju;

5.2.2. izstrādāt Projektu, saskaņot to ar Pasūtītāju Tehniskajā specifikācijā noteiktajā kārtībā, izpildīt būvniecības ieceres realizācijai izvirzītos nosacījumus, ja tādi izdoti, saskaņot ar visām nepieciešamām institūcijām un citiem subjektiem, kuru tiesības un intereses var tikt skartas;

5.2.3. veikt Projekta dokumentācijas vadību BIS saskaņā ar Pasūtītāja piešķirto pilnvarojumu, saskaņot Projekta dokumentāciju ar Pasūtītāju;
5.2.4. konsultēties ar Pasūtītāju, kā arī piedāvāt dažādu risinājumu alternatīvas skiču līmenī tā, lai Projekta risinājumi būtu ekonomiski, lietošanā racionāli, funkcionāli, atbilstu Pasūtītāja vajadzībām, būtu savstarpēji savietojami un piemērojami, izbūvējami noteiktajos termiņos un atbilstoši funkcionētu pēc visu Darbu pabeigšanas;

5.2.5. profesionāli plānot un saskaņot ar Pasūtītāju Projekta izstrādes un saskaņošanas stadiju un termiņus, risinājumu izstrādes secību, izstrādājot/aktualizējot detalizētu Projektēšanas darbu plānu, iepriekš saskaņojot laiku, kas Pasūtītājam, trešajām personām un institūcijām nepieciešams dokumentācijas izskatīšanai un saskaņošanai;

5.2.6. izstrādāt Projektu tādā detalizācijas pakāpē, lai Pasūtītājam un būvdarbu veicējiem ir nepārprotami skaidri Projekta risinājumi un sasniedzamie mērķi. Bez jebkādām papildus maksām izstrādāt Projekta dokumentācijas detalizāciju, ja tāda būs nepieciešama;

5.2.7. pēc Pasūtītāja pieprasījuma izstrādāt Projekta dokumentācijas izmaiņas un saskaņot tās normatīvo aktu noteiktajā kārtībā;
5.2.8. par saviem līdzekļiem novērst Projektā atklātos trūkumus visā Līguma darbības laikā, novēršot pieļautās nepilnības un kļūdas nekavējoties vai ne vēlāk kā ar Pasūtītāju saskaņotajos termiņos, izstrādājot papildu rasējumus, Projekta izmaiņas u.tml.;
5.2.9. ja vien Pasūtītājs nenosaka savādāk, pēc Projekta izstrādes Darbu pabeigšanas iesniegt Pasūtītājam Projekta dokumentāciju 3 (trīs) eksemplāros drukātā formātā.

5.3. Izpildītāja pienākumi autoruzraudzības Darbu izpildē ( ja piemērojams ):

5.3.1. Izpildītājam ir pienākums Autoruzraudzības daļu veikt visā būvdarbu laikā atbilstoši normatīvajā regulējumā noteiktajam;

5.3.2. Izpildītāja pienākums ir nodrošināt Projekta realizācijas Autoruzraudzību dabā, nepieļaujot neatbilstošu konstrukciju, tehnoloģisko iekārtu un būvmateriālu izmantošanu, ja tie nav pilnvērtīgi aizstājēji Projektā paredzētajiem.

5.3.3. Izpildītāja pienākumos, veicot autoruzraudzību, ietilpst arī:

5.3.3.1. nodrošināt, visu Projekta daļu atbildīgo projektētāju vai to pilnvaroto pārstāvju piedalīšanās kopīgajās sanāksmēs un projekta detalizāciju izstrādes procesā;

5.3.3.2. būvdarbu gaitā savlaicīgi pārbaudīt būvē lietoto konstrukciju, tehnoloģisko un citu iekārtu, būvizstrādājumu un materiālu atbilstību Projektam un nepieļaut neatbilstības;

5.3.3.3. izvērtēt būvuzņēmēja izstrādātos darba rasējumus, detalizācijas, ja tādi būs nepieciešami Projekta precizēšanai būvdarbu gaitā.

5.3.3.4. nekavējoties informēt Pasūtītāju, ja tiek konstatētas patvaļīgas atkāpes no

5.3.3.5. Projekta risinājumiem vai, ja netiek ievērotas Latvijas Republikas normatīvo aktu, tai skaitā būvnormatīvu prasības;

5.3.3.6. ja vien Pasūtītājs nav noteicis garāku termiņu, 3 (trīs) darba dienu laikā sniegt atbildes, priekšlikumus vai ierosinājumus, kā arī nepieciešamo detalizāciju (izmaiņas) ar Projekta realizāciju dabā saistītos, t.sk. būvsapulcēs apspriežamos, jautājumos;

5.3.3.7. bez papildu atlīdzības veikt izmaiņas un papildinājumus Projektā, sagatavot darbu apjomu sarakstu izmaiņām un fakta konstatācijas aktu ar pamatojumu izmaiņu nepieciešamībai, ja šādu izmaiņu nepieciešamība rodas sakarā kļūdu vai neatbilstību Projektā, nepieciešamību to detalizē;

5.3.3.8. veicot Autoruzraudzību pēc nepieciešamības vai Pasūtītāja pieprasījuma apseko Būvobjektu un fiksē apsekošanas rezultātus atskaitē.

5.3.4. Izpildītājam ir pienākums Autoruzraudzības posmā nepieciešamības gadījumā ierasties Būvobjektā 1 (vienas) darba dienas laikā no Pasūtītāja uzaicinājuma saņemšanas dienas.

5.3.5. Izpildītājs ir atbildīgs par to, lai visā Autoruzraudzības veikšanas laikā tam būtu spēkā esošas licences un sertifikāti, kas ir nepieciešami autoruzraudzības veikšanai saskaņā ar normatīvajiem aktiem.

5.3.6. Izpildītājam ir pienākums visas atkāpes no Projekta fiksēt BIS. Attiecībā uz atkāpēm no tehniskā projekta, kuras ir saskaņotas ar Izpildītāju, Izpildītājs  saskaņojuma atzīmi izdara BIS.

5.3.7. Izpildītājam ir pienākums ierasties Būvobjektā ne vēlāk kā 1 (vienas) darba dienas laikā pēc Pasūtītāja un/vai būvuzņēmēja rakstiska vai mutiska pieprasījuma saņemšanas.

5.3.8. Izpildītājām ir pienākums brīdināt Pasūtītāju par neparedzētiem apstākļiem, kuri var ietekmēt būvniecības procesu saistībā ar Autoruzraudzību un sniegt priekšlikumus par iespējamiem risinājumiem.

5.3.9. Izpildītājam ir pienākums sniegt būvniecības dalībniekiem rakstiskas atbildes uz jautājumiem, kas tiem radušies būvdarbu gaitā. Katrai atbildei jābūt pēc būtības un pamatotai. Atbilde uz konkrēto jautājumu jādod 2 (divu) darba dienu laikā no jautājuma pieteikšanas.

5.3.10. Izpildītājam ir pienākums ievērot un pildīt pienākumus, kas noteikti Ministru kabineta 2014.gada 19.augusta noteikumos Nr.500 “Vispārīgie būvnoteikumi”.

5.3.11. Izpildītājam ir tiesības, kas ir noteiktas Ministru Kabineta 2014.gada 19.augusta noteikumos Nr.500 “Vispārīgie būvnoteikumi”.

5.4. Izpildītāja pienākumi būvniecības Darbu izpildē:

5.4.1. veikt Darbus saskaņā ar spēkā esošo Projektu un tā izmaiņām;
5.4.2. pirms Darbu uzsākšanas Objektā pārbaudīt faktisko situāciju, lai nepieļautu kļūdas Darbu izpildes procesā;

5.4.3. uzsākt, veikt, pabeigt un nodot Darbus Objektā saskaņā ar Pasūtītāja norādījumiem un saskaņojumiem, Līgumu, Līguma pielikumiem un spēkā esošo normatīvo aktu prasībām un publiskas pārvaldes iestāžu prasībām un/vai lēmumiem;

5.4.4. pirms Darbu uzsākšanas, rakstiski saskaņot ar Pasūtītāju Darbu organizācijas jautājumus un veikt Objekta tehnisko apsekošanu ar mērķi pārliecināties par Darbu veikšanai izvēlētās metodes piemērotību;
5.4.5. izstrādāt un rakstiski saskaņot ar Pasūtītāju Darbu veikšanas projektu un veikt Darbus atbilstoši tam;
5.4.6. patstāvīgi organizēt un saskaņot Darbus ar visām uz Darbu izpildi attiecināmām publiskas pārvaldes iestādēm un privātpersonām;

5.4.7. Darbu izpildē izmantot sertificētus un kvalitatīvus būvizstrādājumus;

5.4.8. uzņemties atbildību par Darbu dokumentācijas glabāšanu un atbilstošu augšupielādēšanu un apstiprināšanu BIS, ciktāl tas attiecināms uz Līgumā minēto Darbu veikšanu;
5.4.9. savlaicīgi un Līgumā noteiktā kārtībā izskatīt visus no Pasūtītāja saņemtos sarakstes dokumentus un, ja dokumentā tieši norādīts, sniegt atbildes;
5.4.10. Darbu izpildes procesā ievērot darba aizsardzības un ugunsdrošības noteikumus, kā arī uzņemties pilnu atbildību par jebkādiem minēto noteikumu pārkāpumiem un to izraisītām sekām;
5.4.11. nodrošināt darba aizsardzības pasākumus Objektā, tai skaitā darbinieku instruēšanu par visu tehnisko iekārtu ekspluatāciju, kā arī veikt visas citas paredzētās darbības saskaņā ar spēkā esošajiem normatīvajiem aktiem, nepieciešamības gadījumā nodoršinot attiecīga specilista piesaisti;
5.4.12. nodrošināt Objektā strādājošos ar nepieciešamajiem darba aizsardzības līdzekļiem;
5.4.13. nodrošināt darba laikā Pasūtītāja pārstāvjiem brīvu un drošu piekļūšanu Objektam;
5.4.14. nodrošināt regulāru būvatkritumu izvešanu, kas rodas Darbu izpildes procesā;
5.4.15. izstrādāt un kārtot Darbu veikšanas izpilddokumentāciju visā Darbu veikšanas laikā;

5.4.16. ja Līgums tiek vienpusēji izbeigts, nekavējoties pārtraukt Darbus, par ko tiek sastādīts Objekta nodošanas un pieņemšanas akts, atstājot darba vietu drošībā un kārtībā;

5.4.17. patstāvīgi organizēt savu nolīgto apakšuzņēmēju darbus un dot nepieciešamos norādījumus un uzdevumus atbilstoši tehniskajai specifikācijai, kā arī veikt izpildīto Darbu kontroli un pieņemšanu;

5.4.18. līgumos ar apakšuzņēmējiem iekļaut noteikumus izpildīto Darbu pieņemšanai, kas atbilst šajā Līgumā iekļautajam regulējumam. Pasūtītājam nav pienākuma kontrolēt ar apakšuzņēmēju noslēgtā būvdarbu līguma atbilstību šā punkta prasībām;

5.4.19. apmācīt Pasūtītāja pārstāvjus izmantot un apkalpot uzstādītās iekārtas un citus priekšmetus, izstrādāt un nodot Pasūtītājam lietošanas, uzturēšanas un apkopes instrukcijas;
5.4.20. nodrošināt garantijas darbu izpildi, saskaņā ar Līguma 8.nodaļas nosacījumiem;
5.4.21. pildīt citus šajā Līgumā, Līguma pielikumos un spēkā esošajos normatīvajos aktos  noteiktos pienākumus.

5.4.22. Izpildītājam ir pienākums saskaņo ar Pasūtītāju Darbu izpildes dokumentāciju (segto darbu akti, Darbu izpildes grafiks u.c. uz Darbu izpildi attiecināma dokuemntācija), attiecināms ar uz Projekta izstrādes Darbu izpildes dokumentāciju.

5.5. Izpildītāja tiesības:

5.5.1. saņemt samaksu par Līguma nosacījumiem atbilstoši izpildītajiem Darbiem saskaņā ar Līguma 4. nodaļas nosacījumiem;

5.5.2. saņemt Pasūtītāja rīcībā esošo informāciju un visu dokumentāciju, kas ir Pasūtītāja rīcībā un ir nepieciešama Izpildītājam Līgumā noteikto saistību izpildei;

5.5.3. pēc savas iniciatīvas sniegt Pasūtītājam informāciju Līgumā noteikto saistību izpildes gaitu;

5.5.4. savlaicīgi sniegt iebildumus Pasūtītājam, ja atsevišķu saistību izpilde Izpildītāja ieskatā ir apgrūtināta Pasūtītāja rīcības dēļ;
5.5.5. pēc Izpildītāja pieprasījuma, saskaņojot ar Pasūtītāju izsniegšanas termiņus, saņemt Darbu izpildei nepieciešamos Pasūtītāja pilnvarojumus, t.sk. darbam BIS;
5.5.6. izmantot citas šajā Līgumā, Līguma pielikumos vai spēkā esošajos normatīvajos aktos noteiktās tiesības.
6. Pasūtītāja tiesības un pienākumi

6.1. Pasūtītāja pienākumi:

6.1.1. pieņemt Līguma nosacījumiem atbilstoši izpildītus Darbus;

6.1.2. kontrolēt un pieņemt Izpildītāja Darbus saskaņā ar Līgumu, Līguma pielikumiem un spēkā esošo normatīvo aktu prasībām, kā arī ar valsts un pašvaldības iestāžu prasībām;

6.1.3. pārbaudīt Izpildītāja iesniegto apdrošināšanas dokumentu atbilstību Līguma, Līguma pielikumu un spēkā esošo normatīvo aktu prasībām, kā arī, ja iesniegts neatbilstošs dokuments, pieprasīt Izpildītājam 5 (piecu) darbdienu laikā atkārtoti iesniegt Līguma, Līguma pielikumu un spēkā esošo normatīvo aktu prasībām atbilstošu dokumentu;

6.1.4. pēc Izpildītāja pieprasījuma sniegt tam Pasūtītāja rīcībā esošo informāciju un visu dokumentāciju, kas nepieciešama Izpildītājam Līgumā noteikto saistību izpildei;
6.1.5. savlaicīgi un Līgumā noteiktā kārtībā izskatīt visus no Izpildītāja saņemtos sarakstes dokumentus un, ja dokumentā tieši norādīts, sniegt atbildes;
6.1.6. nodrošināt Izpildītāja iespēju piekļūt Objektam;
6.1.7. veikt samaksu par Līguma nosacījumiem atbilstoši izpildītajiem Darbiem saskaņā ar šī Līguma 4.nodaļas prasībām;
6.1.8. veikt citus šajā Līgumā, Līguma pielikumos vai spēkā esošajos normatīvajos aktos noteiktos pienākumus.

6.2. Pasūtītāja tiesības:

6.2.1. pieprasīt Izpildītājam skaidrojumus par tā izstrādāto Projektu un/vai citu ar Darbiem saistīto Izpildītāja izstrādāto dokumentāciju;

6.2.2. dot Izpildītājam uz Līguma izpildi attiecināmus, saistošus norādījumus;

6.2.3. informēt Izpildītāju par konstatētām neatbilstībām tā izstrādātajā Projektā vai citā ar Darbiem saistītajā dokumentācijā;

6.2.4. Līguma izpildes laikā precizēt un/vai papildināt Tehnisko specifikāciju, tās apjomus un saturu, vai sniegt precizējumus un/vai papildinājumus Tehniskajā specifikācijā izvirzītajās prasībās Līguma izpildes ietvaros, ievērojot Līguma 11.nodaļas nosacījumus;

6.2.5. kontrolēt Līguma izpildi savu iespēju robežās t.sk. jebkurā laikā pārbaudīt Darbu izpildi un pieprasīt Izpildītājam informāciju par Līguma izpildes gaitu;

6.2.6. nepieņemt un neapmaksāt Līguma nosacījumiem neatbilstoši izpildītus Darbus;

6.2.7. iegūt vai saņemt trešo personu uz Līguma izpildi attiecināmus atzinumus vai informāciju;

6.2.8. pieprasīt un saņemt no Izpildītāja informāciju par Līguma izpildes gaitu;

6.2.9. kontrolēt Izpildītāja Darbu izpildi. Pasūtītāja kontrole nav pamats Izpildītāja atbildības samazināšanai par Defektiem un/vai neatbilstībām Objektā/Projektā vai citā ar Darbiem saistītajā dokumentācijā;

6.2.10. apturēt Darbu, tai skaitā Darbu izpildi Objektā, ja Izpildītājs pārkāpj Līguma, Līguma pielikumos un spēkā esošajos normatīvajos aktos noteiktās prasības. Darbu izpildi Izpildītājs ir tiesīgs atsākt tikai pēc pārkāpuma novēršanas un Pasūtītāja atļaujas saņemšanas;

6.2.11. pieprasīt garantijas darbu izpildi;

6.2.12. izmantot citas šajā Līgumā, Līguma pielikumos vai spēkā esošajos normatīvajos aktos noteiktos tiesības.

7. DARBU IZPILDES KĀRTĪBAS UN DARBU NODOŠANAS NOTEIKUMI

7.1. Projektēšanas darbu izpildē:

7.1.1. Projekta dokumentācija tiek nodota/iesniegta saskaņā ar Tehniskās specifikācijas noteikumiem.

7.1.2. Projekta vai tās daļas iesniegšana Pasūtītājam tiek fiksēta ar BIS sistēmā saņemtu atzīmi par projektēšanas darbu izpildi un projektēšanas darbu nodošanas un pieņemšanas aktu.

7.1.3. Pasūtītājs apliecina pilnībā izstrādātas Projetka vai tās daļas saņemšanu, parakstot Projektēšanas darbu nodošanas un pieņemšanas aktu.

7.1.4. Pasūtītājam jāsaskaņo iesniegtais Projekts vai jāiesniedz rakstiski iebildumi Izpildītājam par neatbilstībām un nepieciešamajiem labojumiem Projektā 10 (desmit) darbdienu laikā pēc Projekta dokumentācijas saņemšanas.

7.1.5. Pamatotu iebildumu gadījumā Pasūtītājs rakstiski informē Izpildītāju par nepieciešamajiem labojumiem un papildinājumiem Projektā un to novēršanas izpildes termiņu, kas nav garāks par 14 (četrpadsmit) dienām.

7.1.6. Pušu parakstīts Projektēšanas darbu nodošanas un pieņemšanas akts ir pamats norēķinu veikšanai atbilstoši Līguma nosacījumiem un apliecina, ka Pasūtītājs vispārīgi (kopumā) ir iepazinies ar Izpildītāja izstrādāto Projektu vai tās daļu un to akceptējis. Projektēšanas darbu nodošanas un pieņemšanas akta parakstīšana neliedz Pasūtītājam tiesības vēlāk izvirzīt iebildumus un lūgumus veikt labojumus izstrādātajā Projektā līdz būvniecības Darbu pabeigšanai.

7.2. Autoruzraudzības izpildē ( ja piemērojams ):

7.2.1. Autoruzraudzības veicējam jāpiedalās Būvobjekta pieņemšanā ekspluatācijā/Būvdarbu pabeigšanā saskaņā ar šī Līguma un Latvijas Republikā spēkā esošo normatīvo aktu prasībām.
7.2.2. Autoruzraudzības veicējs Autoruzraudzības darbu nodošanas – pieņemšanas aktu Pasūtītājam iesniedz pēc Būvdarbu izpildes akta apstiprināšanas, par ko Pasūtītājs informē Autoruzraudzības veicēju, nosūtot informāciju uz Līguma norādīto e-pasta adresi.
7.2.3. Pasūtītājs 5 (piecu) darba dienu laikā izskata Autoruzraudzības veicēja iesniegto Autoruzraudzības darbu nodošanas – pieņemšanas aktu un paraksta to vai norāda neatbilstības, un iesniedz to Autoruzraudzības veicējam precizēšanai.

7.2.4. Ja Pasūtītājs 5 (piecu) darba dienu laikā no Autoruzraudzības darbu nodošanas – pieņemšanas akta saņemšanas dienas nav iesniedzis Autoruzraudzības veicējam parakstītu Autoruzraudzības darbu nodošanas – pieņemšanas aktu vai attiecīgu rakstisku atteikumu par Autoruzraudzības pakalpojumu kvalitāti, tiek uzskatīts, ka Pasūtītājs ir apstiprinājis Autoruzraudzības veicēja iesniegto Autoruzraudzības darbu nodošanas – pieņemšanas aktu.

7.2.5. Autoruzraudzības veicējam ne vēlāk kā 5 (piecu) darba dienu laikā pēc Būvobjekta pieņemšanas ekspluatācijā/Būvdarbu pabeigšanas, jāiesniedz Pasūtītājam gala Autoruzraudzības darbu nodošanas – pieņemšanas akts un rēķins.

7.2.6. Katrā Autoruzraudzības darbu nodošanas – pieņemšanas aktā ir jāuzrāda:

7.2.6.1. atskaites periods;

7.2.6.2. Pasūtītāja nosaukums;

7.2.6.3. teksts: “Projekta ___ īstenošana ___ ietvaros”;

7.3. Būvdarbu izpilde:

7.3.1. Pirms Darbu uzsākšanas Izpildītājs sagatavo un iesniedz Pasūtītājam rīkojumi par atbildīgajām personā objektā, Darbu kalendārais grafiks ar finanšu plūsmas grafiku. Ja Darbu laikā rodas nobīde no Līgumā apstiprinātā Darbu izpildes kalendārā grafika vai finanšu plūsmas grafika, tad Izpildītājam par to nekavējoties jāziņo Pasūtītājam. Ja Izpildītājs par nobīdēm nav ziņojis Pasūtītājam 10 (desmit) dienu laikā, Pasūtītājam ir tiesības neveikt izmaiņas nedz noteiktajā termiņā nedz apjomos.
7.3.2. Izpildītājs nodrošina Darbu sagatavošanu, Darbu uzsākšanai visu nepieciešamo dokumentāciju, tai skaitā nepieciešamo saskaņojumu saņemšanu, kā arī citu Darbu izpildei nepieciešamo atļauju saņemšanu, un Darbu veikšanu Darbu veikšanas secību un termiņus.
7.3.3. Darbus Objektā drīkst uzsākt, kad  Izpildītājs izpildījis Līguma 9. nodaļā noteiktās prasības par apdrošināšanas polišu iesniegšanu un Būves vieta nodota Izpildītājam.
7.3.4. Izpildītājam līdz Darbu uzsākšanai, ja attiecināms, jāiesniedz Darbu veikšanā iesaistīto apakšuzņēmēju (ja tādus plānots iesaistīt) atjaunots saraksts, kurā norāda Apakšuzņēmēja nosaukumu, kontaktinformāciju un to pārstāvēttiesīgo personu, ciktāl minētā informācija ir zināma. Sarakstā norāda arī Izpildītāja Apakšuzņēmēju apakšuzņēmējus. Piesaistot Piedāvājumā nenorādītus Apakšuzņēmējus Izpildītājs ievēro Līguma 10.nodaļas nosacījumus.
7.3.5. Sākot ar Līguma noslēgšanas dienu Pasūtītājs nodrošina iespēju Izpildītājam saņemt Būves vietu/Objektu, sagatavojot Objekta nodošanas un pieņemšanas aktu. Objekta nodošanas un pieņemšanas akts Izpildītājam jāparaksta 2 (divu) darbdienu laikā no Pasūtītāja uzaicinājuma, kas Izpildītājam nosūtīts uz e-pasta adresi: defass@inbox.lv. 
7.3.6. Parakstot Objekta nodošanas un pieņemšanas aktu, Izpildītājs uzņemas atbildību par Būves vietu/ Objektu un tā uzturēšanu līdz  Darbu  pabeigšanas dienai, izņemot gadījumus, par kuriem Līgumā noteikts citādāk.
7.3.7. Izpildītājam jāiekārto Būvlaukums atbilstoši normatīvo aktu prasībām.
7.3.8. Izpildītājs ievēro Būvdarbu kvalitātes prasības, kas noteiktas Tehniskajā dokumentācijā.
7.3.9. Izpildītājs Būvdarbus veic ar savu darbaspēku, darba rīkiem un ierīcēm, materiāliem, būvizstrādājumiem utt., kas saskaņoti ar Pasūtītāja pārstāvi. Izpildītājs ievēro būvizstrādājumu ražotāja noteiktos standartus un instrukcijas, ciktāl tie nav pretrunā ar Latvijas Republikas normatīvajiem aktiem. Būvizstrādājumu (iekārtu, konstrukciju, mehānismu utt.) maiņas nepieciešamība saskaņojama ar Pasūtītāju, kas izlemj, vai piedāvātie būvizstrādājumi atbilst Būvdarbu izpildei.
7.3.10. Veicot Būvdarbus, Izpildītājs nodrošina vides aizsardzības pasākumu īstenošanu un kvalitātes kontroli Objektā.
7.3.11. Ja attiecināms Darbu izpildei nepieciešamo pagaidu komunikāciju (elektroenerģija, ūdensapgādes un kanalizācijas tīkli u.c.) pieslēgumu nodrošina Izpildītājs līdz Objekta pieņemšanai no Pasūtītāja puses, patstāvīgi sedzot ar to saistītās izmaksas.
7.3.12. Visā Darbu izpildes laikā, t.sk. laikā, kad Darbi netiek veikti, un līdz Darbu pabeigšanas brīdim, Izpildītājs uzņemas visus normatīvajos aktos, valsts un pašvaldības institūciju priekšrakstos (tiesību aktos) paredzētos darba aizsardzības, ugunsdrošības noteikumu nodrošināšanas pienākumus. 
7.3.13. Izpildītājam nepieciešams novērst Darbu ietekmi Objekta apmeklētājiem, uz Objekta tuvumā esošajām ēkām, to iedzīvotājiem, kā arī satiksmes dalībniekiem. Veicot Būvdarbus, kuros rodas trokšņi, putekļi un netīrumi, to izplatība pēc iespējas ir jāsamazina, izmantojot piemērotas aizsargierīces, aizsargvairogus, nosegmateriālus, un/vai veicot satiksmes ierobežošanu. 
7.3.14. Izpildītājs nodrošina Pasūtītāja, ugunsdzēsības un glābšanas dienesta pārstāvju un citu normatīvos aktos noteiktu personu dienesta pārstāvju iekļūšanu Objektā, kur tiek veikti ar Līguma izpildi saistītie Darbi.
7.3.15. Izpildītājs Darbu norisi atspoguļo, regulāri aizpildot būvdarbu žurnālu. Tajā jābūt ietvertiem visiem datiem, kuri ir nozīmīgi Darbu izpildē un norēķinos.
7.3.16. Izpildītājs nodrošina visas dokumentācijas, kura attiecas uz Objektu un Būvdarbu izpildi un kuras uzrādīšanu var prasīt attiecīgās valsts un pašvaldību amatpersonas, atrašanos Objektā. 
7.3.17. Izpildītājam nav tiesību bez Pasūtītāja rakstiskas piekrišanas citādi izmantot Objektu vai tehniskos līdzekļus vajadzībām, kas nav saistītas ar Līguma izpildi. Izpildītājs patstāvīgi nodrošina būvizstrādājumu (materiālu, iekārtu) un darba rīku saglabāšanu, kā arī uzņemas bojāejas un nejaušības risku. 
7.3.18. Izpildītājs nodrošina Būves vietas/Objekta uzturēšanu (savlaicīgu un regulāru būvgružu un citu izlietoto materiālu izvešanu u.c.) atbilstoši spēkā esošajiem normatīvajiem aktiem līdz brīdim, kamēr Objekts ar Būvobjekta nodošanas un pieņemšanas aktu ir nodots Pasūtītājam. Izpildītājs nekavējoties notīra visus nobirumus, kas radušies Objektā un tās apkārtnē Būvdarbu izpildes laikā. Jebkura materiāla (kravas) pārvietošanu Izpildītājs veic ar piemērotiem transportlīdzekļiem, kas nodrošina kravas neizbārstīšanos. 
7.3.19. Izpildītājs nekavējoties informē Pasūtītāju par jebkuru nelaimes gadījumu Objektā/ Būves vietā vai ar to saistītā vietā, kur Izpildītājs veic Darbus.
7.3.20. Izpildītājs ir atbildīgs par trešo personu saskaņojumiem ar pakalpojumu sniedzējiem un saimnieciskās darbības veicējiem par iebrauktuvēm. Izpildītājam ir pienākums savlaicīgi, bet ne vēlāk kā 5 (piecas) dienas iepriekš saskaņot ar trešajām personām tādu Darbu veikšanu, kuru laikā ir iespējami traucējumi to saimnieciskai darbībai.
7.3.21. Ja, veicot Darbus tiek atrasta cilvēka veselībai un dzīvībai bīstama lieta vai viela, tad Izpildītājam nekavējoties jāveic attiecīgie drošības pasākumi, piemēram, to atrašanās vietas norobežošana, Darbu pārtraukšana, evakuācija. Attiecīgie pasākumi, iepriekš saskaņojot ar Pasūtītāju, Izpildītājam jāveic pašam vai, saskaņojot ar Pasūtītāju, jāuztic tos veikt kādai citai kompetentai personai.
7.3.22. Izpildītājs uz sava rēķina veic visas Līgumā un normatīvajos aktos noteiktās materiālu, konstrukciju un Būvdarbu kvalitātes pārbaudes.
7.3.23. Ja Būvdarbu izpildes laikā Pasūtītājs atklāj defektu, kas radies Izpildītāja vainas dēļ, Izpildītājs tam noteiktajā termiņā uz sava rēķina defektu novērš. Defektu novēršana nevar būt par pamatu  Līguma kopējā izpildes termiņa pagarināšanai.
7.3.24. Ja darbu izpildes laikā tiek atklāts Defekts, bet, pieaicinot ekspertu, eksperts apliecina, ka nav ekonomiski vai tehniski lietderīgi defektu novērst, Pasūtītājs nosaka darbam samazinātu cenu atbilstoši Objekta vērtības un ilgmūžības samazinājumam un/vai nosaka Objektam ilgāku garantijas termiņu ar garantijas finanšu nodrošinājumu par pilnu defekta novēršanas vērtību.
7.3.25. Izpildītājam līdz Līgumā noteiktajam Darbu izpildes termiņam beigām jāsagatavo Objekts Darbu pabeigšanai saskaņā ar visām prasībām, kuras atbilstoši Latvijas Republikas spēkā esošajiem normatīvajiem aktiem izvirza kontroles instances, sagatavojot un nododot Pasūtītājam visu nepieciešamo Objekta izpilddokumentāciju, saņemot visus nepieciešamos saskaņojumus, kā arī citus pasākumus, kas nepieciešami Objekta nodošanai Pasūtītājam.
7.4. Būvdarbu pieņemšana:

7.4.1. Būvdarbiem jāatbilst Līgumā, Tehniskajā dokumentācijā un normatīvajos aktos noteiktajām prasībām un jābūt izpildītiem kvalitatīvi.

7.4.2. Pēc katra nozīmīga konstrukcijas elementa vai segto darbu pabeigšanas, Izpildītājs vismaz 24 (divdesmit četras) stundas iepriekš paziņo  par to un saskaņo ar Pasūtītāju, tad un veic to uzrādīšanu un nodošanu Pasūtītājam,. 

7.4.3. Gadījumā, ja Pasūtītājs ir konstatējis nozīmīga konstrukcijas elementa vai segto darbu defektu, kā arī, ja Izpildītājs nav pieaicinājis Pasūtītāju šādu Būvdarbu pārbaudē, visus izdevumus saistībā ar defektu novēršanu un konstrukciju vai segto darbu atklāšanu un uzrādīšanu Pasūtītājam sedz Izpildītājs.

7.4.4. Izpildītājs ikmēneša Būvdarbu izpildes aktu, kuru apstiprinājis iesniedz Pasūtītājam elektroniski, izmantojot drošu elektronisko parakstu, līdz katra mēneša 10. (desmitajam) datumam vai nākamajai darba dienai, ja mēneša 10. (desmitais) datums ir brīvdiena.

7.4.5. Pasūtītājs 10 (desmit) darbdienu laikā no mēneša Būvdarbu izpildes akta saņemšanas dienas pārbauda izpildīto Būvdarbu apjomus un kvalitāti un apstiprina to. Būvdarbu izpildes akts ir spēkā ar brīdi, kad to ir parakstījis Pasūtītājs.

7.4.6. Ja Pasūtītājs neparaksta Būvdarbu izpildes aktu šī Līguma 7.3.6. apakšpunktā paredzētajā termiņā, kā arī neiesniedz Izpildītājam Līguma 7.3.8. apakšpunktā minēto pretenziju vai saskaņotu defektu aktu, uzskatāms, ka Pasūtītājs izpildītos Būvdarbus ir pieņēmis Līguma 7.3.6. apakšpunktā minētā termiņa pēdējā dienā.

7.4.7. Ja Pasūtītājs nepieņem Būvdarbus, viņš iesniedz Izpildītājam pretenziju, norādot ar Līguma noteikumiem pamatotas nepilnības, kuru dēļ Pasūtītājs nevar parakstīt Būvdarbu izpildes aktu, ja nepilnības nav saistītas ar Būvdarbu kvalitāti, vai ar Pasūtītāja saskaņotu defektu aktu. Ja Izpildītājs nepiekrīt Pasūtītāja norādītajiem defektiem vai iebildumiem par faktiski izpildīto Būvdarbu apjomiem, Izpildītājs 10 (desmit) darbdienu laikā no defektu akta saņemšanas dienas iesniedz Pasūtītājam atbildīgā būvdarbu vadītāja parakstītus rakstiskus iebildumus pret defektu aktā norādītajām nepilnībām.

7.4.8. Ja Pasūtītājs nepiekrīt atbildīgā būvdarbu vadītāja iebildumiem attiecībā uz defektu aktā iekļautajiem izpildīto Būvdarbu apjomiem vai defektiem Objekta konstrukcijās, viņam ir pienākums pasūtīt būvekspertīzi par veikto Būvdarbu kvalitāti. Būvekspertīzes uzdevums ir novērtēt faktiski izpildīto Būvdarbu apjomu, atbilstību būvniecības ieceres dokumentācijai, atbilstošo būvizstrādājumu un tiem atbilstošas iestrādes tehnoloģijas piemērošanu.

7.4.9. Ja būvekspertīze neapstiprina Pasūtītāja defektu aktā norādīto vai veikto Būvdarbu neatbilstību normatīvo aktu un Pasūtītāja prasībām, uzskatāms, ka Pasūtītājs Būvdarbus ir pieņēmis būvekspertīzes slēdziena iesniegšanas dienā un Būvdarbu izpildes akta parakstīšana nav nepieciešama.

7.4.10. Ja Izpildītājs piekrīt defektu aktā Pasūtītāja norādītajām nepilnībām vai būvekspertīze apstiprina defektu aktā Pasūtītāja norādītās nepilnības vai veikto Būvdarbu neatbilstību normatīvo aktu un Pasūtītāja prasībām, Izpildītājs un Pasūtītājs vienojas par saprātīgu termiņu konstatēto defektu novēršanai, ņemot vērā defektu novēršanai nepieciešamo darbu apjomu un specifiku, kā arī būvizstrādājumu piegādes termiņus. 

7.4.11. Būvekspertīzes izdevumus sedz Pasūtītājs, izņemot gadījumus, kad būvekspertīzes rezultātā tiek konstatēti trūkumi vai nepilnības, kas radušies Izpildītāja vainas, nolaidības vai neuzmanības dēļ. Šādā gadījumā ekspertīzes izdevumus sedz Izpildītājs.

7.4.12. Ja defekti ir konstatēti daļā Būvdarbu, tad Pasūtītājs pieņem tos Būvdarbus, kuru izpildē defekti nav konstatēti. Pēc defektu novēršanas izpildītos Būvdarbus ietver nākamā mēneša Būvdarbu izpildes aktā.

7.4.13. Būvdarbu izpildes akta parakstīšana neatņem Pasūtītājam tiesības Līguma spēkā esības laikā, kā arī garantijas termiņa laikā izteikt pretenzijas par izpildīto Būvdarbu defektiem, trūkumiem un neatbilstībām, un Būvdarbu veicējam ir pienākums novērst defektu aktā norādītos vai garantijas laikā pieteiktos Būvdarbu defektus, trūkumus un neatbilstības par saviem līdzekļiem.

7.4.14. Pēc visu Līgumā paredzēto Būvdarbu pabeigšanas, Izpildītājs nodod Pasūtītājam visus izpildītos Būvdarbus šādā kārtībā:

7.4.14.1. iesniedz Būvdarbu izpildes aktu par pēdējā mēnesī izpildītajiem Darbiem;

7.4.14.2. paziņo Pasūtītājam par Objekta Darbu gatavību nodošanai Pasūtītājam, pēc tam, kad BIS ir apstiprinājis apliecinājumu par Objekta gatavību ekspluatācijai, ja attiecināms.

7.4.15. Ja izpildīto Darbu pieņemšanas procesā tiek konstatēti defekti, Puses rīkojas atbilstoši Līguma 7.3.8. – 7.3.11. apakšpunktam.

7.4.16. Izpildītajs pēc Objekta pieņemšanas iesniedz Pasūtītājam Būvobjekta nodošanas un pieņemšanas aktu, ņemot vērā sekojošo:

7.4.16.1. akta datumu un numuru, aktā norāda atzīmes par Būvdarbu pabeigšanu datumu;

7.4.16.2. aktam pievieno Būvdarbu izpilddokumentāciju, tai skaitā iebūvēto būvizstrādājumu atbilstību apliecinošo dokumentāciju, segto darbu aktus, nozīmīgo konstrukciju pieņemšanas aktu, pārbaužu aktu, testēšanas protokolus, instruktāžas protokolus, Darbu izpildes atļaujas, pieņemšanas apliecības, materiālu kvalitāti apliecinošos dokumentus, pārbaudes apliecības, apkalpošanas un apkopes instrukcijas, iekārtu darbības aprakstus, pases, ražotāju izsniegtos dokumentus, izpildshēmas un tml., ja tā nav iesniegta Pasūtītājam iepriekš vai nav augšupielādēta BIS sistēmā attiecīgās būvniecības lietā. Izpildītāja pielietojamo iekārtu, materiālu apkalpošanas, apkopes un darbības apraksti un vadības instrukcijas jāiesniedz latviešu valodā.

7.4.17. Pasūtītājs Izpildītāja iesniegto Objekta nodošanas un pieņemšanas aktu paraksta 10 (desmit) darbdienu laikā no tā saņemšanas dienas.

7.4.18. Objekta Būvdarbu pabeigšanu veic Pasūtītājs sadarbībā ar Izpildītāju. Ja Objekta Būvdarbu pieņemšanas laikā tiek konstatēti Būvdarbu defekti, Objekta pieņemšana tiek pārtraukta, un Puses rīkojas atbilstoši Līguma 7.3.8. – 7.3.11. apakšpunktam.

7.4.19. Visi papildus izdevumi par atkārtotu Objekta nodošanu Pasūtītājam vai pieņemšanu tiek ieturēti no gala samaksas par Objektu kopumā.

7.4.20. Ne akta par Objekta Darbu pieņemšanu parakstīšana, ne arī Būvobjekta nodošanas un pieņemšanas akta parakstīšana neatbrīvo Izpildītāju no atbildības par Būvdarbu defektiem Būvdarbu garantijas laikā, kuri atklājas pēc Objekta Būvdarbu pieņemšanas no Pasūtītāja puses.

8. Darbu garantija un defekti

8.1. Izpildītājs garantē, ka Objekts un Darbi atbilst Tehniskās specifikācijas prasībām un ir izpildīti atbilstoši Līguma noteikumiem. Izpildītājs ir atbildīgs par visiem Defektiem un Pasūtītājam nodarītiem zaudējumiem, kas rodas vai var rasties šādas neatbilstības gadījumā. Izpildītājs garantē, ka izpildītie Darbi ir kvalitatīvi, funkcionāli izmantojami, atbilst tehniskajā dokumentācijā vai Līgumā noteiktajiem parametriem un ka Darbos, materiālos vai iekārtās nav defektu. 
8.2. Darbu garantijas termiņš:
8.2.1. Būvdarbu kvalitātes garantijas termiņš ir 5 (pieci) gadi, un tas sākas no akta par Objekta Būvdarbu pieņemšanu no Pasūtītāja puses apstiprināšanas datuma. Šajā termiņā konstatētos defektus Izpildītājs novērš par saviem līdzekļiem Pasūtītāja noteiktajā termiņā.
8.2.2. Izpildītāja piegādātajam un uzstādītājai tehnikai garantijas termiņš ir ne īsāks kā ražotāja  noteiktais garantijas termiņš, kas sākas ar  Būvdarbu nodošanas un to pieņemšanu no Pasūtītāja puses apstiprināšanas datuma. Šajā termiņā konstatētos Defektus Izpildītājs novērš par saviem līdzekļiem Pasūtītāja noteiktajā termiņā.
8.3. Ja garantijas termiņa ietvaros uzstādīto iekārtu (vai sistēmu), tai skaitā iebūvējamā aprīkojuma apkopes veic Pasūtītāja izvēlētas trešās personas, ievērojot Izpildītāja iesniegtos ekspluatācijas un apkopes noteikumus tas neietekmē garantijas spēkā esamību, un tas nevar būt par pamatu atteikumam pildīt garantijas saistības
8.4. Līguma darbības priekšlaicīgas izbeigšanas gadījumā Izpildītāja faktiski izpildīto Darbu kvalitātes garantijas termiņš ir 5 (pieci) gadi , un tas sākas no faktiski izpildīto Būvdarbu nodošanas un pieņemšanas akta abpusējas parakstīšanas dienas. Šajā termiņā konstatētos defektus Izpildītājs novērš par saviem līdzekļiem Pasūtītāja noteiktajā termiņā.
8.5. Ja Pasūtītājs Darbu garantijas laikā konstatē Defektus, par to tiek paziņots Izpildītājam, norādot arī vietu un laiku, kad Izpildītājam jāierodas uz Defektu akta sastādīšanu. Avārijas vai citos ārkārtējos gadījumos Izpildītājam Objektā jāierodas nekavējoties (t.i., ne vēlāk kā 3 (trīs) stundu laikā) pēc Pasūtītāja paziņojuma (rakstiska vai mutiska). Pie Defektu akta sagatavošanas Puses ir tiesīgi pieaicināt neatkarīgus ekspertus, kuru atzinums Pusēm ir obligāts izpildīšanai. Izdevumus par būveksperta sniegtajiem pakalpojumiem apmaksā vainīgā Puse. Ja Izpildītājs neierodas uz Defektu akta sastādīšanu, Pasūtītājs ir tiesīgs sastādīt aktu vienpusēji, un tas ir saistošs arī Izpildītājam. Akts tiek sastādīts vismaz 3 (trīs) eksemplāros papīra formātā, no kuriem viens eksemplārs nodots Izpildītājam, divi – Pasūtītājam, vai elektroniski, izmantojot, drošu elektronisko parakstu.
8.6. Par defektu novēršanu tiek sastādīts Defektu novēršanas akts. Pēc Defektu novēršanas Izpildītājs paziņo Pasūtītājam laiku, kad Pasūtītājam jāierodas Objektā uz Defektu novēršanas akta sastādīšanu. Pasūtītājam ir tiesības neparakstīt Defektu novēršanas aktu, ja Defekts un tā rezultātā nodarītie bojājumi objektam pilnībā nav novērsti.
8.7. Ja Izpildītājs nenovērš defektus Pasūtītāja noteiktajā termiņā vai atsakās tos novērst, Pasūtītājs ir tiesīgs nolīgt citu personu defektu novēršanai, ievērojot publiskos iepirkumus regulējošos normatīvos aktus, un Izpildītājam jāsedz defektu novēršanas izmaksas. Defektu novēršanas izmaksu segšanai Pasūtītājs ir tiesīgs izmantot Līguma 3.4.2.2.2. apakšpunktā noteiktajā kārtībā izveidoto ieturējumu, vai piedzīt šajā sakarā radušās tiešās izmaksas no Izpildītāja, tai skaitā atbilstošā apmērā izmantojot Izpildītāja iesniegto garantijas laika nodrošinājumu. Par lēmumu nodot defektu novēršanu citai personai Pasūtītājam jāinformē Izpildītājs vismaz 5 (piecas) dienas iepriekš. 
8.8. Izpildītājs ir atbildīgs par Būvdarbu garantijas laikā radušos jaunu vai atkārtotu defektu novēršanu, t.sk., ja defekts Objektā radies darbu izpildē pieaicināto trešo personu novērsto defektu nekvalitatīvas veikšanas dēļ. Kompensāciju par trešo personu nekvalitatīvi veikto defektu novēršanas dēļ Izpildītājam radītajiem zaudējumiem, Izpildītājs risina civiltiesiskā kārtībā vēršoties pret trešo personu, kas nekvalitatīvi veikusi defektu novēršanu un tādējādi radījusi Izpildītājam zaudējumus, kas radušies atkārtota attiecīgā defekta novēršanas dēļ vai ja nekvalitatīvi novērstais defekts veicinājis cita defekta veidošanos.
9. APDROŠINĀŠANA un saistību pastiprināšana
9.1. Izpildītājam pirms Darbu uzsākšanas  jāiesniedz Pasūtītājam profesionālās darbības civiltiesiskās atbildības apdrošināšana saskaņā ar Ministru kabineta 2014. gada 19. augusta noteikumiem Nr. 502 “Noteikumi par būvspeciālistu un būvdarbu veicēju civiltiesiskās atbildības obligāto apdrošināšanu”.
9.2. Izpildītājam ir pienākums Līguma 9.1. punktā minēto polisi uzturēt spēkā Ministru kabineta 2014. gada 19. augusta noteikumos Nr. 502 “Noteikumi par būvspeciālistu un būvdarbu veicēju civiltiesiskās atbildības obligāto apdrošināšanu” noteiktajos termiņos.

9.3. Apdrošināšana jāveic iestādē, kurai Finanšu un kapitāla tirgus komisija izsniegusi licenci vispārējās civiltiesiskās atbildības apdrošināšanas pakalpojumu sniegšanas jomā (ārvalstu pretendentam jābūt izsniegtai profesionālās civiltiesiskās atbildības apdrošināšanai, kurā ir norāde, ka tā ir derīga Latvijas Republikas teritorijā) un jāiesniedz Pasūtītājam minēto apdrošināšanas polišu, noteikumu un dokumentu, kas apliecina apdrošināšanas prēmijas apmaksu, kopijas (pēc Pasūtītāja pieprasījuma uzrādot minēto dokumentu oriģinālus), apdrošinātāja izsniegta izziņa, kas apliecina apdrošināšanas aizsardzības esību attiecībā uz konkrēto Objektu.
9.4. Izpildītājs apņemas iepriekš rakstveidā saskaņot ar Pasūtītāju apdrošināšanas polises noteikumus.

9.5. Izpildītājam par saviem līdzekļiem 10 (desmit) darba dienu laikā pēc Līguma noslēgšanas, ir pienākums iesniegt Saistību izpildes nodrošinājumu – bankas garantiju, apdrošināšanas polisi vai veikt naudas summas iemaksu Pasūtītāja kontā. Šajā punktā noteiktais termiņš var tikt pagarināts, ja bankas vai apdrošināšanas sabiedrības noteiktais šādu dokumentu izsniegšanas termiņš ir garāks par 10 (desmit) darba dienām. 

9.6. Saistību izpildes nodrošinājumam jābūt 10% (desmit procentu) apmērā no Līgumcenas.

9.7. Saistību izpildes nodrošinājuma iesniegšana ir obligāts nosacījums, ja  Izpildītājs nav iesniedzis līgumsaistību izpildes nodrošinājumu, Pasūtītājs ir tiesīgs vienpusēji atkāpties no Līguma.

9.8. Garantijas/ apdrošināšanas polises devējam jāapņemas samaksāt Pasūtītājam garantijas summu, ja Izpildītājs nav izpildījis līgumsaistības, tajā skaitā nav pabeidzis Darbus noteiktajā Līgumā noteiktajā termiņā.

9.9. Garantijai/ apdrošināšanas polisei jābūt spēkā līdz 28 (divdesmit astoņām) dienām pēc visu Līgumā minēto Darbu beigu gala termiņā beigām.

9.10. Pasūtītājam ir tiesības prasīt saistību izpildes nodrošinājuma summu Izpildītāja neizpildīto finansiālo saistību apjomā, ja Izpildītājs nepilda Līgumā noteiktās saistības vai ja Līguma darbība tiek izbeigta pēc Pasūtītāja iniciatīvas saskaņā ar Līguma punktiem, kas paredz Pasūtītāja tiesības vienpusēji izbeigt Līguma darbību, izņemot gadījumus, kad Līguma izbeigšana pamatojas ar to, ka Pasūtītājam nav Darbiem paredzētā finansējuma, vai gadījumā, ja Izpildītājs nav savlaicīgi pagarinājis saistību izpildes nodrošinājuma termiņu.

10. Līgumā iesaistītais personāls un apakšuzņēmēji

10.1. Izpildītājs nav tiesīgs bez saskaņošanas ar Pasūtītāju veikt Iepirkuma piedāvājumā norādītā personāla vai apakšuzņēmēju nomaiņu un iesaistīt papildu apakšuzņēmējus Līguma izpildē. 

10.2. Izpildītājam ir pienākums saskaņot ar Pasūtītāju papildu personāla iesaistīšanu Līguma izpildē.

10.3. Iepirkuma piedāvājumā norādītā personāla nomaiņa pieļaujama tikai Līgumā norādītajā kārtībā un gadījumos. Pasūtītājs nepiekrīt piedāvājumā norādītā personāla nomaiņai gadījumos, ja piedāvātais personāls neatbilst Iepirkuma dokumentos personālam izvirzītajām prasībām vai tam nav vismaz tādas pašas kvalifikācijas un pieredzes kā personālam, kas tika vērtēts, nosakot saimnieciski visizdevīgāko piedāvājumu. 

10.4. Pasūtītājs nepiekrīt piedāvājumā norādītā apakšuzņēmēja nomaiņai, ja pastāv kāds no šādiem nosacījumiem:

10.4.1. piedāvātais apakšuzņēmējs neatbilst Iepirkuma dokumentos apakšuzņēmējiem izvirzītajām prasībām;

10.4.2. tiek nomainīts apakšuzņēmējs, uz kura iespējām Iepirkumā izraudzītais pretendents balstījies, lai apliecinātu savas kvalifikācijas atbilstību paziņojumā par līgumu un Iepirkuma dokumentos noteiktajām prasībām, un piedāvātajam apakšuzņēmējam nav vismaz tādas pašas kvalifikācijas, uz kādu Iepirkumā izraudzītais pretendents atsaucies, apliecinot savu atbilstību Iepirkumā noteiktajām prasībām, vai tas atbilst kādam no Publisko iepirkumu likuma 42.panta otrās daļas 1., 2., 3., 4. un 11.punktā minētajiem pretendentu izslēgšanas iemesliem;

10.4.3. piedāvātais apakšuzņēmējs, kura veicamo būvdarbu vai sniedzamo pakalpojumu vērtība ir vismaz 10 000,00 euro no kopējās Līguma vērtības, atbilst kādam no Publisko iepirkumu likuma 42.panta otrās daļas 1., 2., 3., 4. un 11.punktā minētajiem pretendentu izslēgšanas iemesliem;

10.4.4. apakšuzņēmēja maiņas rezultātā tiktu izdarīti tādi grozījumi pretendenta piedāvājumā, kuri, ja sākotnēji būtu tajā iekļauti, ietekmētu piedāvājuma izvēli atbilstoši Iepirkuma dokumentos noteiktajiem piedāvājuma izvērtēšanas kritērijiem.

10.5. Pasūtītājs nepiekrīt jauna apakšuzņēmēja piesaistei gadījumā, kad šādas izmaiņas, ja tās tiktu veiktas sākotnējā piedāvājumā, būtu ietekmējušas piedāvājuma izvēli atbilstoši Iepirkuma dokumentos noteiktajiem piedāvājuma izvērtēšanas kritērijiem.

10.6. Pārbaudot jaunā apakšuzņēmēja atbilstību, Pasūtītājs piemēro Publisko iepirkumu likuma 42.panta noteikumus un izslēgšanas iemeslu pārbaudi veic tajā datumā, kad pasūtītājs lemj par atļaujas sniegšanu Izpildītājam nomainīt apakšuzņēmēju vai piesaistīt jaunu apakšuzņēmēju Līguma izpildes nodrošināšanai. Publisko iepirkumu likuma 42.panta ceturtās daļas 2., 3. un 4.punktā minētos termiņus skaita no dienas, kad lūgums par apakšuzņēmēja nomaiņu iesniegts Pasūtītājam.

10.7. Pasūtītājs pieņem lēmumu atļaut vai atteikt Izpildītāja personāla vai apakšuzņēmēju nomaiņu vai jaunu apakšuzņēmēju iesaistīšanu Līguma izpildē iespējami īsā laikā, bet ne vēlāk kā 5 (piecu) darbdienu laikā pēc tam, kad saņēmis visu informāciju un dokumentus, kas nepieciešami lēmuma pieņemšanai saskaņā ar šīs Līguma sadaļas noteikumiem.

10.8. Izpildītājam jānodrošina, ka apakšuzņēmējs tam uzticēto Darba daļu nenodos tālāk bez Pasūtītāja rakstiskas piekrišanas.

10.9. Darba laikā Pasūtītājam ir tiesības pieprasīt nomainīt apakšuzņēmēju, ja viņi savus pienākumus veic nekvalitatīvi vai neievēro spēkā esošos normatīvos aktus. Izpildītāja pienākums ir nodrošināt Pasūtītāja prasību izpildi par apakšuzņēmēja nomaiņu pēc Pasūtītāja pieprasījuma. 

10.10. Ja Izpildītājs neievēro šīs Līguma sadaļas noteikto iesaistītā personāla un apakšuzņēmēju nomaiņas kārtību, Pasūtītājs var apturēt Darba izpildi līdz Izpildītājs ir novērsis konstatētos pārkāpumus un Darba izpildes termiņš netiek pagarināts.

10.11. Izpildītājs ir atbildīgs pret Pasūtītāju un trešajām personām par visiem zaudējumiem, kuri radušies Izpildītāja nodarbināto apakšuzņēmēju saistību izpildes ietvaros.

11. LĪGUMA GROZĪJUMI UN IZBEIGŠANAS KĀRTĪBA
11.1. Puses var veikt būtiskus vai nebūtiskus grozījumus Līgumā Publisko iepirkumu likuma 61. panta noteiktajā kārtībā un apmērā.

11.2. Jebkuri Līguma satura grozījumi, papildus vienošanās un pielikumi kļūst par Līguma neatņemamu sastāvdaļu un stājas spēkā tikai tad, kad tie ir noformēti rakstveidā un tos saskaņā ar Līgumu ir parakstījuši abu Pušu pārstāvji.

11.3. Izpildītājs ir tiesīgs pieprasīt Līguma izpildes termiņa pagarinājumu, ja iestājas vismaz viens no šādiem gadījumiem:

11.3.1. nepārvaramas varas apstākļu rezultātā Darbu izpilde tiek apgrūtināta vai padarīta uz laiku neiespējama;

11.3.2. pēc Pasūtītāja rakstiska pieprasījuma Darbi tiek pārtraukti;

11.3.3. Pasūtītājs kavē dokumentu un informācijas izsniegšanu Līgumā noteiktajā termiņā;
11.3.4. Puses vienojas par sākotnēji neparedzētu darbu veikšanu.
11.4. Dokumentāli pamatots pieprasījums par Līguma izpildes termiņa pagarinājumu Izpildītājam ir jāiesniedz izskatīšanai Pasūtītāja pārstāvim 5 (piecu) darbdienu laikā, pēc tādu apstākļu, kas varētu aizkavēt Līguma izpildi konstatēšanas.

11.5. Ikviena Līguma izmaiņa tiek noformēta rakstveidā un tā stājas spēkā pēc tam, kad to ir parakstījušas abas Puses. Jebkuras izmaiņas vai papildinājumi Līgumā kļūst par šī Līguma neatņemamu sastāvdaļu.

11.6. Ja Izpildītājs iesniedz Pasūtītājam aprakstu par nepieciešamajām izmaiņām Līgumā, Izpildītājs norāda to ietekmi uz Līgumcenu. Ja Pasūtītājs atzīst Izpildītāja prasījumu par pamatotu, ņemot vērā Publisko iepirkumu likuma 61. panta nosacījumus attiecībā uz Iepirkuma līguma grozīšanu, tiek sagatavotas izmaiņas Līgumā, kas stājas spēkā pēc abpusējas to parakstīšanas un kļūst par neatņemamu Līguma sastāvdaļu.
11.7. Pasūtītājs drīkst veicamiem Darbiem izmainīt tehniskās prasības, apjomu vai tos papildināt, uzdodot veikt Līgumā (iepirkumā) sākotnēji neparedzētus darbus, kurus sākotnēji objektīvi nebija iespējams paredzētu un noteikt ar izmaiņām saistīto darbu pabeigšanas termiņa pagarinājumu. Pasūtītājs drīkst veicamiem Darbiem izmainīt tehniskās prasības, apjomu vai tos papildināt, uzdodot veikt līgumā (iepirkumā) sākotnēji neparedzētus darbus un noteikt ar izmaiņām saistīto Darbu pabeigšanas termiņa pagarinājumu. Minētās izmaiņas var būt saistītas ar tehniskā projekta nepilnībām, kuru dēļ, izstrādājot jaunus tehniskos risinājumus, var rasties nepieciešamība izslēgt konkrētus darbu apjomus un paredzēt jaunus darbus, lai Darbi tiktu veiksmīgi un kvalitatīvi pabeigti. 

11.8. Izmaiņu akta objektivitātes izvērtēšanai Pasūtītājs var pieaicināt neatkarīgu ekspertu. Ja Izpildītājs ar nodomu vai neuzmanības dēļ ir kļūdījies Darbu, būvizstrādājumu, cenu vai darbaspēka izmaksu aprēķinos, šādus Papildus Darbu izdevumus apmaksā Izpildītājs.

11.9. Lai aizvietotu kādu no būvmateriāliem ar alternatīviem, tas iepriekš ir jāsaskaņo ar Pasūtītāju. Izpildītājam ir jāsagatavo būvmateriālu aizvietošanas akts, kurā jāsalīdzina esošā un aizvietotā būvmateriāla vismaz 3 (trīs) tehniski salīdzināmie parametri ir labāki vai vienādi ar esošā būvmateriāla tehniskajiem parametriem un ja Pasūtītājs to akceptē, tad ir pieļaujama būvmateriāla aizvietošana. Šādu būvmateriāla aizvietošanu drīkst veikt tikai Izpildītāja tāmes robežās, respektīvi, materiālu aizvietošana nevar kalpot par pamatu sadārdzinājumam.
11.10. Pasūtītājs var veikt Darbu daudzumu samazināšanu vai palielināšanu atbilstoši faktiski nepieciešamajiem darbu daudzumiem (piem., saskaņā ar izpildmērījumiem; nepilnībām Projektā, u.c.) vai iekļauta sākotnēji neparedzētus Darbus, kurus iepriekš nav bijis iespējams objektīvi paredzēt. Maksimālās pieļaujamās Līgumcenas izmaiņas pie darbu daudzumu palielināšanas/izmaiņām vai jaunu darbu iekļaušanas ir līdz 15 % (piecpadsmit procenti) no Līgumcenas. 
11.11. Līgumu var izbeigt šādos gadījumos:

11.11.1. Pusēm savstarpēji rakstveidā vienojoties;

11.11.2. Pasūtītājam ir tiesības vienpusēji atkāpties no Līguma pie šādiem nosacījumiem:

11.11.2.1. Izpildītājs nokavējis Līguma izpildes kopējo termiņu ilgāk kā 20 (divdesmit) darba dienas;

11.11.2.2. Līguma izpildes laikā noskaidrojas, ka Izpildītājs nav spējīgs izstrādāt Būvprojektu un/vai izpildīt Būvdarbus saskaņā ar Līguma noteikumiem;

11.11.2.3. Izpildītājs pārkāpj Latvijas Republikā spēkā esošos normatīvos aktus un citus normatīvos aktus, kas attiecas uz Darbu izpildi, drošību un kvalitāti;

11.11.2.4. ja Līgumu nav iespējams izpildīt tādēļ, ka Līguma izpildes laikā saskaņā Starptautisko un Latvijas Republikas nacionālo sankciju likuma 11.1. panta subjektiem  ir piemērotas starptautiskās vai nacionālās sankcijas vai būtiskas finanšu un kapitāla tirgus intereses ietekmējošas Eiropas Savienības vai Ziemeļatlantijas līguma organizācijas dalībvalsts noteiktās sankcijas;

11.11.2.5. Izpildītājam ir apturēta saimnieciskā darbība;

11.11.2.6. ar kompetentās institūcijas lēmumu ir atzīts par vainīgu konkurences tiesību pārkāpumā, kas izpaužas kā horizontālā karteļa vienošanās, Izpildītājam noteikti liegumi vai uzlikti sodi, vai aizliegta darbība, izņemot gadījumu, kad attiecīgā institūcija, konstatējot konkurences tiesību pārkāpumu, par sadarbību iecietības programmas ietvaros Izpildītāju ir atbrīvojusi no naudas soda vai samazinājusi naudas sodu

11.11.3. Pasūtītājam ir tiesības vienpusēji atkāpties no Līguma bez Izpildītāja piekrišanas jebkurā laikā, samaksājot Izpildītājam par izpildīto Līguma daļu, ievērojot Līguma 4.nodaļas nosacījumus.

11.11.4. Izpildītājam ir tiesības vienpusēji atkāpties no Līguma, ja Pasūtītājam piemērotais līgumsods sasniedzis 10 (desmit) % no Līgumcenas;

11.11.5. turpmāku Līguma izpildi padara neiespējamu nepārvarama vara;

11.11.6. Ministru kabinets ir pieņēmis lēmumu par attiecīgā struktūrfondu plānošanas perioda prioritāšu pārskatīšanu, un tādēļ Pasūtītājam ir būtiski samazināts vai atņemts ārvalstu finanšu instrumenta finansējums, ko Pasūtītājs plānoja izmantot Līgumā paredzēto maksājuma saistību segšanai.
11.12. Atkāpšanās no Līguma vai Līguma izbeigšanas gadījumā:

11.12.1. Pasūtītājs norāda veicamos pasākumus un termiņus;

11.12.2. Pasūtītājs uzdod Izpildītājam veikt darbus, kas pamatoti ar nepieciešamību saglabāt objekta konstrukcijas;

11.12.3. pēc izpilddokumentācijas sagatavošanas, nodošanas Pasūtītājam un paveikto Darbu novērtēšanas puses paraksta Darbu pabeigšanas nepilnā apjomā aktu.

12. Autortiesības

12.1. Izpildītājs bez papildus atlīdzības nodod Pasūtītājam mantiskās tiesības uz Projektu.

12.2. Izpildītājs, parakstot šo Līgumu, neatsaucami bez jebkādas papildus samaksas, bez termiņa ierobežojuma nodod Pasūtītājam visas tiesības brīvi izmantot saskaņā ar šo Līgumu izstrādāto Projektu, tajā skaitā tiesības to detalizēt, izmainīt, pārveidot, grozīt un papildināt, kā arī atsakās no tiesībām prasīt Projekta atsaukšanu. Minētās tiesības Pasūtītājs ir tiesīgs izmantot jebkurā valstī, kā arī nodot citām personām, un tam nav nepieciešams papildus saskaņojums no Izpildītāja.
12.3. Izpildītājs apņemas neizmantot autora personiskās tiesības uz izlemšanu, vai darbs tiks izziņots un kad tas tiks izziņots. 

12.4. Ja Izpildītājs atsauc Pasūtītājam piešķirtās tiesības izziņot, atsaukt, detalizēt, izmainīt, pārveidot, grozīt un papildināt Projektu, tad pirms atsaukuma izpildīšanas Izpildītājs sedz visus zaudējumus, kas minētā atsaukuma dēļ radušies Pasūtītājam.
13. Pušu Atbildība

13.1. Ja Izpildītājs kavē Līgumā un tā pielikumos noteiktos Darbu termiņus vai Darbu izpildes kopējo termiņu, Pasūtītājs ir tiesīgs, piemērot Izpildītājam līgumsodu 0,3% (nulle komats trīs procentu) apmērā no nepabeigto Darbu atlikušās vērtībās par katru nokavēto dienu, bet kopumā ne vairāk kā 10% (desmit procenti) no  Līgumcenas vērtības.

13.2. Pasūtītājam ir tiesības piemērot Izpildītājam līgumsodu 10% (desmit procentu) apmērā no Līgumcenas, gadījumā, ja tas atsakās/atkāpjas no Līguma izpildes ārpus Līgumā noteiktā pamata.

13.3. Ja Izpildītājs neievēro Līguma noteikto pienākumu novērst Projektā/Darbos konstatētos trūkumus un/vai nepilnības, un/vai Defektus, vai neiekļaujas Pasūtītāja  noteiktajā termiņā to novēršanai, un/ vai neveic to nenovēršanu Pasūtītāja norādītāja apjomā ,un/vai novērš tos pavirši un tie jālabo atkārtoti, Pasūtītājam ir tiesības piemērot Izpildītājam līgumsodu EUR 500,00 (pieci simti euro un 00 centi) apmērā par katru gadījumu, bet kopumā ne vairāk kā 10% (desmit procenti) no Līgumcenas.

13.4. Ja Pasūtītājs neveic norēķinus Līgumā noteiktajos termiņos, tad Izpildītājs ir tiesīgs, piemērot Pasūtītājam līgumsodu 0,1% (nulle komats viena procenta) apmērā no neapmaksātā rēķina summas par katru nokavēto dienu, bet ne vairāk kā 10 % (desmit procentu) no neapmaksātās summas.

13.5. Līgumsodi sevī neietver Pasūtītājam nodarītos zaudējumus, un līgumsodu samaksa neatbrīvo no Līguma saistību izpildes.

13.6. Puses atbild par kaitējumu un zaudējumiem, kas viņu darbības vai bezdarbības dēļ Līguma izpildes rezultātā nodarīts otrai Pusei un/vai trešajām personām.

13.7. Līdz būvniecības Darbu pieņemšanai Izpildītājs ir atbildīgs par Objektu, tajā esošo būvizstrādājumu (materiālu un iekārtu), kā arī izpildīto Darbu pienācīgu uzturēšanu un saglabāšanu.

13.8. Izpildītām netiek kompensēti darbi, kuri jāveic atkārtoti sakarā ar konstatētiem trūkumiem darbu kvalitātē. Tāpat netiek kompensēta nekvalitatīvi izbūvēto darbu demontāža un trūkumu novēršanā izmantoto materiālu, tehnikas un darba stundu, u.c. izmaksas.

14. STRĪDU RISINĀŠANAS KĀRTĪBA

14.1. Strīdus un nesaskaņas, kas var rasties Līguma izpildes rezultātā vai sakarā ar Līgumu, Puses risina savstarpēju pārrunu ceļā. Ja Puses nevar panākt vienošanos, tad domstarpības izskatāmas Latvijas Republikas tiesā normatīvajos aktos noteiktajā kārtībā.

14.2. Jautājumos, kas netiek noregulēti šajā Līgumā, Puses vadās pēc Latvijas Republikā spēkā esošajiem tiesību aktiem.

15. NEPĀRVARAMA VARA

15.1. Puses nenes atbildību par pilnīgu vai daļēju Līguma neizpildi, ja tā radusies nepārvaramu, no Pusēm neatkarīgu ārkārtēju apstākļu dēļ. Pie šādiem apstākļiem pieskaitāmas ugunsgrēks, dabas stihijas (plūdi, zemestrīce), valdības lēmumi un rīkojumi, un citi ārkārtēja rakstura negadījumi, ko Puses nevarēja iepriekš paredzēt. Nepārvaramas varas apstākļi tiek apstiprināti ar Latvijas tirdzniecības un rūpniecības kameras vai citas kompetentas iestādes izsniegtu slēdzienu.

15.2. Šajos gadījumos Līgumā noteiktais izpildes un samaksas termiņš pagarinās par šo apstākļu darbības laiku, bet ne ilgāk kā par 30 (trīsdesmit) kalendārajām dienām.

15.3. Par Līguma saistību izpildi traucējošu un Līguma 15.1.punktā minēto apstākļu iestāšanās un izbeigšanās laiku Puse 5 (piecu) darba dienu laikā rakstiski informē otru Pusi, pievienojot paziņojuma brīdī Puses rīcībā esošos pierādījumus par nepārvaramas varas apstākļu iestāšanos. Nesavlaicīga paziņojuma gadījumā Puses netiek atbrīvotas no Līguma saistību izpildes. Pēc nepārvaramas varas apstākļu iestāšanās attiecīgajai Pusei ir pienākums saņemt Latvijas tirdzniecības un rūpniecības kameras vai citas kompetentās institūcijas slēdzienu desmit darba dienu laikā un to nosūtīt otrai Pusei.
15.4. Gadījumā, ja nepārvaramas varas apstākļi turpinās ilgāk kā 30 (trīsdesmit) kalendārās dienas, katra no Pusēm ir tiesīga vienpusēji atkāpties no Līguma, par ko rakstveidā brīdina otru Pusi 5 (piecas) darba dienas iepriekš. Šajā gadījumā Puses veic savstarpējo norēķinu par Izpildītāja kvalitatīvi izpildītajiem Būvdarbiem un Pasūtītāja priekšapmaksā izmaksātajām summām.

16. PERSONAS DATU APSTRĀDE AIZSARDZĪBA un KONFIDENCIALITĀTE

16.1. Puses iepriekšējas rakstiskas otras Puses piekrišanas neizpaust trešajām personām konfidenciālu informāciju, kas iegūta Līguma darbības laikā. Izpildītājs apņemas konfidenciālo informāciju izmantot tikai šī Līguma ietvaros paredzēto Darbu izpildei un veikt drošības pasākumus tās aizsardzības nodrošināšanai. Līguma noteikumi neaizliedz Pusēm bez otras Puses iepriekšējas rakstiskas piekrišanas sniegt konfidenciālu informāciju trešajām personām, ja to paredz spēkā esošie normatīvie tiesību akti.

16.2. Par konfidenciālu informāciju Līguma izpratnē netiek uzskatīta informācija:

16.2.1. kas Pusei bijusi likumīgi zināma pirms otra Puse to ir iesniegusi;

16.2.2. kuru Puse pati ir izstrādājis, radījis, nebalstoties uz otras Puses iesniegtu informāciju;

16.2.3. kura nokļuvusi publiskajā telpā, nepārkāpjot līgumā noteiktos konfidencialitātes nosacījumus.

16.3. Puses apņemas nodrošināt Līgumā noteikto konfidencialitātes noteikumu ievērošanu no savu darbinieku puses. Ja Līguma darbības laikā Pusei kļūst zināms neatļauts konfidenciālās informācijas izpaušanas gadījums, Puse nekavējoties rakstiski informē par to otru Pusi. 

16.4. Puses ir atbildīgas par Līgumā paredzēto konfidencialitātes noteikumu pārkāpšanas rezultātā radīto zaudējumu atlīdzināšanu.

16.5.  Konfidencialitātes noteikumiem nav laika ierobežojuma un uz tiem neattiecas Līguma darbības termiņš.

16.6. Puses apliecina, ka Līguma izpildes ietvaros tās ar apdrošināto personu datiem katra rīkojas kā datu pārzinis Eiropas Parlamenta un padomes 2016.gada 27.aprīļa regulas 2016/679 par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (Vispārīgā datu aizsardzības regula jeb regula) izpratnē.

16.7. Otras Puses iesniegtos personas datus, Pusei ir tiesības apstrādāt ar mērķi nodrošināt Līgumā noteikto saistību izpildi, ievērojot normatīvajos aktos noteiktās prasības šādu datu apstrādei un aizsardzībai.

16.8. Puses apņemas nodrošināt spēkā esošajiem normatīvajiem aktiem atbilstošu aizsardzības līmeni otras Puses iesniegtajiem personas datiem. Katrai Pusei ir pienākums Līguma ietvaros īstenot atbilstošus tehniskus un organizatoriskus pasākumus, lai nodrošinātu un spētu uzskatāmi pierādīt, ka fizisko personu datu apstrāde notiek saskaņā ar fizisko personu datu apstrādi regulējošiem normatīviem aktiem.

16.9. Puses nodrošina, ka pie otras Puses nodotajiem personas datiem var piekļūt tikai tie darbinieki, kas ir iesaistīti Līguma izpildē un ir apņēmušies ievērot konfidencialitāti.

16.10.  Puses apņemas nenodot trešajām personām otras Puses iesniegtos personas datus. Ja saskaņā ar spēkā esošajiem normatīvajiem aktiem Pusēm var rasties šāds pienākums, tas pirms personas datu nodošanas informē par to otru Pusi. 

16.11. Puses apņemas iznīcināt otras Puses iesniegtos personas datus tiklīdz izbeidzas tiesiskais pamats (Līguma darbības termiņa, beigas, Līguma pirmstermiņa izbeigšana) tos apstrādāt, ja vien Eiropas Savienības vai Latvijas normatīvajos aktos nav paredzēta personas datu glabāšana.

17. NOBEIGUMA NOTEIKUMI

17.1. Lai sekmīgi vadītu Līguma izpildi, Izpildītājs un Pasūtītājs nozīmē pārstāvjus, kuriem ir tiesības darboties Pušu vārdā saistībā ar Līguma izpildi, t.sk., veikt ar Līgumu uzņemto saistību izpildes kontroli.

17.2. No Pasūtītāja puses tiek noteikta Pasūtītāja kontaktpersona/-as: Evita Vasaraudze, Līvānu novada Centrālās pārvaldes, Plānošanas un attīstības nodaļas, būvinženiere, e-pasts: evita.vasaraudze@livani.lv, Tālr. 25686379. Pasūtītāja kontaktpersonai ir tiesības, nepārkāpjot Līguma robežas, risināt visus ar Līguma izpildi saistītos operatīvos jautājumus, organizēt un kontrolēt Līguma izpildes gaitu, tajā skaitā, bet ne tikai veikt komunikāciju ar Izpildītāju, pieprasīt no Izpildītāja informāciju, sniegt informāciju Izpildītājam, nodrošināt ar Līgumu saistītās dokumentācijas nodošanu/ pieņemšanu, organizēt izpildīto būvdarbu pieņemšanu, dot norādījumus par Līguma un būvdarbu izpildi, kā arī veikt citas darbības, kas saistītas ar pienācīgu Līgumā paredzēto saistību izpildi, bet viņa nav pilnvarota izdarīt grozījumus un papildinājumus Līgumā, ieskaitot, grozīt Līgumcenu un/vai Darbu izpildes termiņus vai Darbu apjomus.

17.3. No Izpildītāja puses tiek noteikta Izpildītāja kontaktpersona: SIA “Defass-D” valdes loceklis Sergejs Nazarovs, e-pasts: defass@inbox.lv,  Tālr. 27045434. 

17.4. Izpildītāja pilnvarotā persona pilnībā pārzina Līgumu un Objektu, viņai ir tiesības nepārkāpjot Līguma robežas, pieņemt lēmumus un risināt visus ar Līguma izpildi saistītos jautājumus, parakstīt Līgumā noteiktos aktus, nodot būvdarbus, izpilddokumentāciju, u.c. dokumentus, pieprasīt no Pasūtītāja informāciju, sniegt informāciju Pasūtītājam.

17.5. Izpildītājam, saņemot norādījumus no Līgumā noteiktās Pasūtītāja kontaktpersonas, ir tiesības uzskatīt, ka tā rīkojas Pasūtītāja vārdā pilnvaras ietvaros, tomēr tas neatbrīvo Izpildītāju no atbildības, ja norādījumi ir pretrunā ar Līgumu vai normatīvajiem aktiem. Izpildītāja pienākums ir nekavējoties rakstiski informēt Pasūtītāju par šādiem norādījumiem.

17.6. Puses var nomainīt Līgumā norādītos pārstāvjus, par to rakstiski informējot otru Pusi 3 (trīs) darba dienas iepriekš. 

17.7. Visi paziņojumi Līguma sakarā izdarāmi rakstiski. Par rakstisku paziņojumu uzskatāmas arī e-pasta vēstules, kas apstiprinātas ar elektronisko parakstu ar laika zīmogu atbilstoši normatīvajiem aktiem un nosūtītas no un uz Līgumā norādītajām Pušu e-pasta adresēm. 

17.8. Visiem paziņojumiem, ko Puses nosūta viena otrai saskaņā ar Līgumu, ir jābūt rakstiski izteiktiem un ir jābūt nodotiem personīgi vai nosūtītiem uz Līgumā norādīto adresi. Paziņojums tiek uzskatīts par nosūtītu dienā, kad paziņojums ir nodots personīgi vai 2. (otrajā) darba dienā pēc paziņojuma nosūtīšanas uz Līgumā norādīto elektronisko adresi, vai 7. (septītajā) dienā pēc tā nodošanas pastā saskaņā ar Paziņošanas likumu.
17.9. Ja kāds no Līgumā vai tā pielikumos norādītajiem normatīvajiem aktiem zaudē spēku un tā vietā tiek pieņemts jauns normatīvais akts, kurš regulē tos pašus jautājumus, kurus regulēja spēku zaudējušais akts, ar tā spēkā stāšanās brīdi piemēro jauno, spēkā esošo normatīvo aktu.

17.10. Ja kādai no Pusēm tiek mainīts juridiskais statuss vai kādi šajā Līgumā minētie Pušu vai Pušu pārstāvju rekvizīti, tālruņa, faksa numuri, adreses, u.c. vai Pušu pārstāvji, tad tā nekavējoties rakstiski paziņo par to otrai Pusei. Ja Puse neizpilda šī punkta noteikumus, uzskatāms, ka otra Puse ir pilnībā izpildījusi savas saistības, lietojot Līgumā esošo informāciju par otru Pusi.

17.11. Līgumam tā parakstīšanas brīdī pievienoti sekojošie pielikumi, kas ir Līguma neatņemamas sastāvdaļas:

17.11.1. 1.pielikums – “Tehniskā specifikācija/ Darba uzdevums”;
17.11.2. 2.pielikums – Finanšu piedāvājums;
17.12. Līgums ar tā pielikumiem ir sagatavots valsts valodā, elektroniska dokumenta veidā, kas  parakstīts elektroniski ar drošu elektronisko parakstu un satur laika zīmogu.

18. Pušu rekvizīti un paraksti

	PASŪTĪTĀJS

Līvānu novada pašvaldība

Reģ. Nr. 90000065595

Rīgas iela 77, Līvāni, 

Līvānu novads, LV-5316

Banka: AS „Citadele banka”

Konts: LV79PARX0004642660004

PASŪTĪTĀJA vārdā

Izpilddirektors

___________________ A. Džeriņš


	IZPILDĪTĀJS

SIA „DEFASS-D”

Reģ. Nr. 40003217833
1.pasažieru  iela 12a,

Daugavpils, LV-5401

Banka: AS „SEB banka”

Konts:  LV62UNLA000500446782 4

IZPILDĪTĀJA vārdā

Valdes loceklis

______________________ S. Nazarovs


DOKUMENTS PARAKSTĪTS AR DROŠU ELEKTRONISKO PARAKSTU
ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU

